Der bliver sjældent trykket på velgørenhedsknappen, når nordjyderne er en tur forbi flaskeautomaten for at aflevere tomme flasker og dåser. Det viser nye tal fra Coop-butikkerne. Sidste år blev der igennem de nordjyske flaskeautomater doneret 404.298 kroner til velgørenhed. Det svarer til, at hver nordjyde i gennemsnit har givet 70 øre til organisationerne CARE Danmark og Børns Vilkår. Nordjylland er den landsdel, hvor folk er nærigst med flaskepanten. Til sammenligning blev der i hovedstaden doneret en krone og 40 øre per indbygger via velgørenhedsknappen sidste år. - Selvom panten fra fire flasker kan virke som et lille beløb, er den med til at gøre en kæmpestor forskel for verdens fattigste mennesker, siger Niels Tofte, generelsekretær i CARE Danmark. På landsplan blev der i 2014 indsamlet 5,9 millioner kroner via Coops flaskeautomater.
Nordjyderne er dem, der donerer færrest penge til velgørenhed, når de afleverer deres pantflasker.